U-I-23/88
Natisni
Opravilna št.:
U-I-23/88
Datum odločitve:
19. 12. 1991
Objavljeno:
Ur. l. RS, št. 1/92
ECLI:
ECLI:SI:USRS:1991:U.I.23.88
Akt:
Dolgoročni družbeni plan občine Novo mesto za obdobje 1986-2000 (Skupščinski Dolenjski list, št. 24/86), prostorske sestavine v delu, ki se nanaša na zazidalni načrt Šentjernej - za hipodrom Srednjeročni družbeni plan občine Novo mesto za obdobje 1986-1990 (Skupščinski Dolenjski list, št. 24/86), prostorske sestavine v delu, ki se nanaša na zazidalni načrt Šentjernej - za hipodrom Odlok Občinske skupščine Novo mesto o prenehanju lastninske pravice na območju, namenjenem za kompleksno gradnjo individualnih in vrstnih hiš ter objektov drobnega gospodarstva v Šentjerneju - za hipodrom (Skupščinski Dolenjski list, št. 26/86), kolikor se nanaša na parcelni številki 310 in 311
Izrek:
Ustavi se postopek za oceno ustavnosti in zakonitosti prostorskih sestavin dolgoročnega in srednjeročnega družbenega plana v delu, ki se nanaša na zazidalni načrt Šentjernej - za hipodrom.

Razveljavi se 3. člen odloka, kolikor se nanaša na parc. št. 310 in 311.
Evidenčni stavek:
Prostorske sestavine občinskih družbenih planov, ki so bile med postopkom pred ustavnim sodiščem usklajene z obveznimi prostorskimi izhodišči družbenih planov Republike Slovenije, niso v neskladju z ustavo in zakonom.
Občinski odlok o prenehanju lastninske pravice, sprejet na podlagi z obveznimi prostorskimi izhodišči družbenih planov Republike Slovenije neusklajenih delov srednjeročnega družbenega plana občine, ni v skladu z ustavo in zakonom.
Geslo:
Varstvo kmetijskih zemljišč pred spreminjanjem namembnosti, oziroma pozidavo.

Prenehanje lastninske pravice na območju kompleksne graditve (razlastitev).

Usklajenost ureditvenih območij iz dolgoročnega in srednjeročnega občinskega družbenega plana z obveznimi izhodišči republiškega družbenega plana.
Pravna podlaga:
Ustava 1974, 413. čl.

Zakon o urejanju prostora (ZUreP), 49., 50. čl.

Zakon o postopku pred Ustavnim sodiščem SR Slovenije (ZUSS), 22., 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Jožefa Barič, Šentjernej
Datum vloge:
18. 2. 1988
Vrsta odločitve:
sklep
Vrsta rešitve:
razveljavitev ali odprava
Dokument:
US15241
U-I-23/88
19/12-1991
S K L E P I N O D L O Č B A
Ustavno sodišče Republike Slovenije je na pobudo Jožefe Barič iz Šentjerneja v postopku za oceno ustavnosti in zakonitosti prostorskega dela dolgoročnega družbenega plana občine Novo mesto za obdobje 1986-2000 in prostorskega dela srednjeročnega družbenega plana občine Novo mesto za obdobje 1986-1990 ter odloka Skupščine občine Novo mesto o prenehanju lastninske pravice na območju, namenjenem za kompleksno gradnjo individualnih in vrstnih hiš ter objektov drobnega gospodarstva v Šentjerneju - za hipodromom na seji dne 19/12-1991
I. s k l e n i l o :
Postopek za oceno ustavnosti in zakonitosti
- prostorskih sestavin dolgoročnega družbenega plana občine Novo mesto za obdobje 1986-2000 (Skupščinski Dolenjski list, št. 24/86) v delu, ki se nanaša na zazidalni načrt Šentjernej - za hipodromom, in
- prostorskih sestavin srednjeročnega družbenega plana občine Novo mesto za obdobje 1986-1990 (Skupščinski Dolenjski list, št. 24/86) v delu, ki se nanaša na zazidalni načrt Šentjernej - za hipodromom, se ustavi.
II. o d l o č i l o :
3. člen odloka Skupščine občine Novo mesto o prenehanju lastninske pravice na območju, namenjenem za kompleksno gradnjo individualnih in vrstnih hiš ter objektov drobnega gospodarstva v Šentjerneju - za hipodromom (Skupščinski Dolenjski list, št. 26/86), kolikor se nanaša na parc. št. 310 in 311, se razveljavi.
O b r a z l o ž i t e v
Na podlagi pobude občanke je ustavno sodišče s sklepom U-I-23/88-5 z dne 5/5-1988 začelo postopek za oceno ustavnosti in zakonitosti v izreku tega sklepa in odločbe navedenih splošnih aktov, ker je domnevalo, da Skupščina občine Novo mesto obeh izpodbijanih občinskih družbenih planov pred njuno uveljavitvijo ni uskladila z obveznimi prostorskimi izhodišči družbenih planov Republike Slovenije v smislu 49. in 50. člena zakona o urejanju prostora (Uradni list SRS, št. 18/84 in 15/89).
Dne 22/2-1990 je Skupščina občine Novo mesto sprejela spremembe in dopolnitve dolgoročnega družbenega plana občine Novo mesto za obdobje 1986-2000 in jih objavila v Skupščinskem Dolenjskem listu št. 3/90. S temi spremembami in dopolnitvami je bil družbeni plan občine Novo mesto za obdobje 1986-2000 usklajen v smislu 49. člena zakona o urejanju prostora z obveznimi prostorskimi izhodišči iz dolgoročnega plana SR Slovenije za obdobje 1986-2000, kar je ugotovil dne 23/7-1991 s svojim mnenjem Izvršni svet Skupščine Republike Slovenije. Tako je bila med postopkom pred ustavnim sodiščem odpravljena nezakonitost dolgoročnega družbenega plana občine Novo mesto za obdobje 1986-2000.
Dne 17/12-1990 je Skupščina občine Novo mesto sprejela spremembe in dopolnitve srednjeročnega družbenega plana občine Novo mesto za obdobje 1986-1990 in jih objavila v Skupščinskem Dolenjskem listu št. 15/90. Z navedenimi spremembami in dopolnitvami je občinska skupščina uskladila srednjeročni družbeni plan občine Novo mesto v smislu 50. člena zakona o urejanju prostora z obveznimi izhodišči družbenih planov Republike Slovenije, kar je ugotovil dne 28/5-1991 Izvršni svet Skupščine Republike Slovenije s posebnim sklepom. Tako je bila med postopkom pred ustavnim sodiščem odpravljena nezakonitost srednjeročnega družbenega plana občine Novo mesto za obdobje 1986-1990.
Nezakonitost odloka Skupščine občine Novo mesto o prenehanju lastninske pravice pa ni bila odpravljena med postopkom pred ustavnim sodiščem. Glede tega odloka še vedno velja, da je bil sprejet na podlagi z republiškimi plani neusklajenih delov prostorskih sestavin dolgoročnega in srednjeročnega družbenega plana občine Novo mesto iz leta 1986 v nasprotju z določbami zadnjega odstavka 49. člena in zadnjega odstavka 50. člena zakona o urejanju prostora.
Glede na vse navedeno je ustavno sodišče na podlagi 22. člena in četrte alinee drugega odstavka 25. člena zakona o postopku pred Ustavnim sodiščem SRS (Uradni list SRS, št. 39/74 in 28/76) sklenilo oz. na podlagi 413. člena ustave in druge alinee tretjega odstavka 25. člena zakona o postopku pred Ustavnim sodiščem SRS na seji odločilo tako, kot je navedeno v izreku tega sklepa in odločbe, v sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, dr. Anton Perenič, dr. Janez Šinkovec in dr. Lovro Šturm.
P r e d s e d n i k
dr. Peter Jambrek